22.12.2022.

Talsu novada pašvaldībā aktīvi tiek strādāts pie “Peldvietas un atpūtas vietas izveide pie Vilkmuižas ezera” būvprojekta izstrādes. Projekta izstrādi un veic SIA Livland Group un projektēšanas kopējās izmaksas ir aptuveni 36 000 eiro, neieskaitot PVN.

Veicot projektēšanas darbus tiek ņemta vērā iepriekš izstrādātā Vilkmuižas ezera koncepcija. Būvprojektā tiek izstrādāta pārdomāta, visiem pieejama, droša peldvieta dažādu vecuma grupu iedzīvotājiem, un to brīvā laika pavadīšanas paradumiem pie ūdens. Peldvietā būs iespējams gan peldēt, gan sportot, gan vienkārši atpūsties. Piekļuve peldvietai tiks nodrošināta pa drošu cietkoka dēļu laipu ar margām. Paredzēts arī bērnu āra baseins, kas nodrošinās bērniem aktīvu un drošu peldēšanu ezerā.

Būvprojektā ir paredzēti arī dažādi labiekārtojuma elementi un mazās arhitektūras formas. Līdzās peldvietai būs arī zona ar pludmales smiltīm, kur būs iespējams spēlēt volejbolu. Iedzīvotāju ērtībai tiks atjaunots arī esošais grants seguma gājēju celiņš. Projekta izstrādē tiek izvērtēts apgaismojuma un videonovērošanas kameru izvietojums, šobrīd notiek saskaņošana par precīzu to atrašanās vietu, skaitu un izpildījumu. Peldvietā paredzēta kvalitatīva un vizuāli vienota apstādījuma sistēma, kas papildinās un uzlabos kopējo ainavu, pēc iespējas saglabājot dabisko vidi.

Būvniecības dokumentāciju paredzēts izstrādāt un saskaņot 2023. gada sākumā. Atbilstoši finansējuma iespējām tiks izskatīta iespēja uzsākt būvprojekta īstenošanu.

Katrīne Megne,  
Attīstības plānošanas un projektu vadības nodaļas   
Projektu vadības daļas projektu vadītāja